**מלבי"ם**

הראה לו:
כי במחנה רוח ורעש ואש  אין ה' בם. רק בקול דממה. וממנו ילמדו שלוחיו ונביאיו:
בל יסערו סער, בל ירעישו רעש, ובל יבעירו אש (כמו שעשה אליהו בקנאתו לה' צבאות,
שעצר את השמים ושחט את נביאי הבעל)
כי ה' ישלח את נביאיו שיבואו אליהם  בקול דממה וימשכו את העם בעבותות אהבה ובדברים רכים.

.

**רלב"ג :**

אז אמר לו השם יתברך שיצא ויעמוד בהר לפני ה'... וידמה שכבר עשה זה השם יתברך **כדי שיבקש אליהו רחמים על ישראל, לא שיתפלל להשחיתם על רוע מעלליהם**. כי היה רצון השם יתברך להאריך להם אפו כדי שישובו אליו. ולזה הראה לו הדברים המשחיתים כמו הרוח הגדולה והחזקה שהיא מפרקת הרים ומשברת סלעים, ולא היה ברוח ה**' כי אין מדרך השם יתברך שיביא הרעות אם לא לתכלית שיגיע מהם טוב**. ולפי שנתבאר לשם יתברך שלא יהיו מקבלים תוכחת (הלא תראה כי מפני עצירת הטל והמטר שלוש שנים, לא נכנעו מפני ה' יתברך) לא רצה לענשם על אלו החטאים לפי מה שראוי, אבל המתין להם אם ישובו מדרכם הרעה.
.

**רבי דוד בן שלמה אבן זמרא** (הרדב"ז), רב, פוסק הלכות ומקובל, שפעל במאה ה-16:
שו"ת (שאלות ותשובות) רדב"ז חלק ו' סימן רצ"ד
"אין הקב"ה חפץ שילמדו על בניו קטיגוריה, ולא דלטוריא {הלשנה}, אלא סניגוריה וזכות.
ורוצה הוא, שהצדיק יתפלל על הדור, כאשר עשה אברהם אבינו ע"ה
ואליהו ז"ל, לעולם היה מקנא... והיה הקב"ה מתאוה שיתפלל על בניו, ואמר: וכי לא למד זה ממשה רבו, שהתפלל לפנַי, כמה פעמים על ישראל, ומסר נפשו עליהם?!...
כיון שראה הקב"ה, שעדיין הוא מקנא, אמר: אין זה ראוי לעמוד {להימצא}בעולם.
אמר לו: 'וְאֶת אֱלִישָׁע בֶּן שָׁפָט, מֵאָבֵל מְחוֹלָה, תִּמְשַׁח לְנָבִיא, תַּחְתֶּיךָ'.
לקחת את נפשו אי אפשר, שכבר נתתי לו את בריתי שלום. להניחו בעולם אי אפשר,
דלעולם יהיה מקנא, ולא יְלַמֵּד סניגוריה על ישראל. הילכך יסתלק לעליונים". חייך שתניח נביא תחתיך'

**פרקי דרבי אליעזר** (פרק כ"ח).
"אמר לו (הקב"ה לאליהו): מה לך פה אליהו? – (אמר אליהו): 'קַנֹּא קִנֵּאתִי'.
אמר לו: לעולם אתה מקנא?!... חייך {לשון שבועה}, שאין עושים ברית מילה, עד שאתה רואה בעיניך. מכאן, התקינו חכמים, לעשות כסא אחד מכובד, למלאך הברית, שנקרא אליהו ז"ל

**קיצור שולחן ערוך סימן צו**

מצוה להרבות קצת בנרות במוצאי שבת, ולומר הזמירות ללות את השבת ביציאתו דרך כבוד, כדרך שמלוין את המלך ביציאתו מן העיר, ומזכירין אליהו הנביא ומתפללין שיבא ויבשר לנו הגאולה, ... לאחר שעבר השבת שיכול לבא אנו מתפללים שיבא ויבשר לנו טוב, ועוד איתא במדרש דבכל מוצאי שבת אליהו נכנס לגן עדן ויושב תחת עץ החיים, וכותב זכותן של ישראל המשמרים את השבת ולכן מזכירין אותו אז לטובה.

**שיר השירים רבה, א, ו:**

... ויאמר: 'קנא קנאתי לה' אלהי צבאות כי עזבו בריתך בני ישראל'.
א"ל הקב"ה: בריתי, שמא בריתך?
'את מזבחותיך הרסו'.
א"ל: מזבחותי, שמא מזבחותיך?
'ואת נביאיך הרגו בחרב'.
א"ל: נביאי, ואת מה אכפת לך?
א"ל: 'ואותר אני לבדי ויבקשו את נפשי לקחתה'
תא חמי מה כתיב תמן: 'ויבט והנה מראשותיו עוגת רצפים', מהו 'רצפים'? א"ר שמואל בר' נחמן: רוץ פה – רצוץ פיות של מי שאמר דילטוריא (לשון הרע) על בני .

**דוד נתיב:**

אליהו מגיע, במר נפשו, ליאוש עד מוות. הוא מגיע להחזיר את מנדט השליחות הנבואית. ה' מציע לו לשנות את דרכו. לא בסופה ובסערה יצלח תהליך חינוכי.

הפנמה אמיתית תתבצע מתוך תהליך שקט וממושך, ללא ברקים ורעמים. זעזועים מרשימים יכולים לגרום להתעוררות מרשימה ומיידית, אבל יעילותם קצרה.

רק תהליך המתבצע מתוך "קול דממה דקה" יכול לחולל שינוי משמעותי-פנימי שתוצאותיו ארוכות טווח.

אליהו, שחווה רעיון זה במופע הנבואי, לא היה מוכן לשנות את דרך "קנא קנאתי" שהלך בה. הוא חוזר על אותה תשובה לשאלת ה' "מה לך פה אליהו?" כמו בתחילת הדיון. הוא רצה להמשיך בדרך של אש-דין.

ה' היה סבור שמסלול חינוכי זה מוצה בתום שתי שנות ההליכה בו. לכן קבל מאליהו את מנדט הנבואה שהושב, ושלח אותו למשוח את אלישע בן שפט מאבל מחולה לנביא תחתיו.

אלישע פעל בדרך של מים-חסד. נסיון לשנות את המציאות הקשה בדרך חינוכית אחרת. לא עוד ראש בראש אלא יד ביד.

לא באש ה' אלא בקול דממה דקה.